Προβλέπει τη σύσταση της ευρωπαϊκής επιτροπής τραπεζών (ΕΕΤ), μιας συμβουλευτικής επιτροπής που στηρίζει και συμβουλεύει την Ευρωπαϊκή Επιτροπή σχετικά με θέματα πολιτικής που συνδέονται με τις τραπεζικές δραστηριότητες στην Ευρωπαϊκή Ένωση (ΕΕ). Η ΕΕΤ είναι άμεσα συνδεδεμένη με την Επιτροπή και την επικουρεί στην έγκριση εκτελεστικών μέτρων για τις οδηγίες και τους κανονισμούς της ΕΕ. Καθήκοντα Η ΕΕΤ διαδραματίζει κεντρικό ρόλο στην προετοιμασία και την εφαρμογή της ευρωπαϊκής τραπεζικής νομοθεσίας. Συμβουλεύει την Επιτροπή σχετικά με θέματα πολιτικής που συνδέονται με τραπεζικές δραστηριότητες και εκδίδει γνωμοδοτήσεις για τις προτάσεις που υποβάλλει. Σύνθεση Η ΕΕΤ απαρτίζεται από αντιπροσώπους υψηλού επιπέδου των χωρών της ΕΕ, κυρίως των υπουργείων οικονομικών. Η Ευρωπαϊκή Κεντρική Τράπεζα, η Ευρωπαϊκή Αρχή Τραπεζών και εκπρόσωποι από τον Ευρωπαϊκό Οικονομικό Χώρο καθώς και οι χώρες που έχουν προσχωρήσει στην Ευρωπαϊκή Συμφωνία Ελευθέρων Συναλλαγών μπορούν να συμμετέχουν ως παρατηρητές. Η Επιτροπή μπορεί επίσης να προσκαλέσει άλλους εμπειρογνώμονες και παρατηρητές (όπως εκπροσώπους υποψηφίων χωρών) να παραστούν στις συνεδριάσεις. Εσωτερικός κανονισμός Το 2014 η ΕΕΤ τροποποίησε τον εσωτερικό κανονισμό της. Ο εν λόγω κανονισμός ρυθμίζει θέματα όπως για παράδειγμα: τη σύγκλιση των συνεδριάσεων της επιτροπής· την κατάρτιση της ημερήσιας διάταξης των συνεδριάσεων και τα έγγραφα που πρέπει να διαβιβαστούν στα μέλη· την ενημέρωση του Ευρωπαϊκού Κοινοβουλίου και των μόνιμων αντιπροσωπειών των χωρών της ΕΕ (των πρεσβειών τους στην ΕΕ)· τις διαδικασίες ψηφοφορίας για γνωμοδοτήσεις της ΕΕΤ· την αναγνώριση της ιδιότητας του μέλους σε αντιπροσωπείες της ΕΕΤ και την απαραίτητη απαρτία για τη λήψη των αποφάσεών της· τη σύσταση ομάδων εργασίας για συγκεκριμένα ζητήματα· την αποδοχή τρίτων μερών, δηλαδή παρατηρητών και εμπειρογνωμόνων. Η ΕΕΤ αντικατέστησε τη συμβουλευτική επιτροπή τραπεζών.